CELEX: C2005/082/59
Language: sk
Date: 2005-04-02 00:00:00
Title: Vec T-500/04: Žaloba podaná dňa 24. decembra 2004: Komisia Európskych spoločenstiev proti IIC Informations-Industrie Consulting GmbH

2.4.2005   
            
            
               SK
            
            
               Úradný vestník Európskej únie
            
            
               C 82/31
            
         Žaloba podaná dňa 24. decembra 2004: Komisia Európskych spoločenstiev proti IIC Informations-Industrie Consulting GmbH
   (Vec T-500/04)
   (2005/C 82/59)
   Jazyk konania: nemčina
   Komisia Európskych spoločenstiev, v zastúpení: G. Braun, W. Wils a N. Knittlmayer, splnomocnení zástupcovia, ktorí si zvolili adresu na doručovanie v Luxemburgu, podala 24. decembra 2004 na Súd prvého stupňa Európskych spoločenstiev žalobu proti IIC Informations-Industrie Consulting GmbH, so sídlom v Königswinter (Nemecko).
   Žalobkyňa navrhuje, aby Súd prvého stupňa:
   
               1.
            
            
               zaviazal IIC Informations-Industrie Consulting GmbH zaplatiť žalobkyni sumu 181 236,61 eur zvýšenú o úroky vo výške 4 % počnúc od 1.11.1998;
            
         
               2.
            
            
               zaviazal IIC Informations-Industrie Consulting GmbH nahradiť trovy konania.
            
         Žalobné dôvody a hlavné tvrdenia
   Žalobkyňa uzavrela so žalovanou v roku 1996 dve zmluvy, v ktorých sa žalobkyňa zaviazala poskytnúť žalovanej finančnú pomoc na vykonanie dvoch kultúrnych projektov na celoeurópskej úrovni. Finančná pomoc mala pokrývať 50 % nákladov žalovanej na projekt, pokiaľ budú tieto náklady vynaložené a uplatnené v súlade s postupom, ktorý stanovujú zmluvy. Žalovaná obdržala na základe týchto zmlúv v roku 1997 sumu v celkovej výške 400 821 DEM (204 936,52 eur) ako zálohu na celú finančnú pomoc.
   Po ukončení projektov žalovaná uplatnila u žalobkyne údajné náklady projektu, v ktorých výške si chcela ponechať vopred vyplatenú zálohu na finančnú pomoc. Žalobkyňa však vykonala šetrenia a dospela k záveru, že žalovaná má za oba projekty nárok len na finančnú pomoc v celkovej výške 46 300,18 DEM (23 672,91 eur). Preto žalobkyňa žiada vrátenie zvyšnej sumy vo výške 181 263,61 eur (354 520,82 DEM).